Hedvig av Herford

Den hellige Hedvig, Hadwiga eller Haduwy av Herford (ca. 811–887) var én av de første abbedissene i klosteret Herford i Westfalen; fra før år 858 og til sin død var hun forstanderinne for hertugdømmet Sachsens nonnekloster, i Herford. 

Middelalderen var rik på kvinnelige klosterforstandere med stor verdslig og kirkelig makt; Hedvig var én av disse. Herford-klosteret var et mektig rikskloster ikke underlagt den lokale biskopen, men direkte underlagt paven i Roma. 

Liv og virke
Bakgrunn
Forholdsvis lite er kjent om Hedvigs liv. Hun var av adelig byrd, datter av grev Asig og barnebarn av den hellige Ida av Herzfeld og hertug Ekbert I av Sachsen på morssiden. Hennes onkel, Warin I av Sachsen, ble abbed i Ansgars kloster Corvey. Dette var det første og mest betydningsfulle saksiske munkeklosteret, som også Hedvigs Herford var nært knyttet til.

Fra familieliv til klosterleder
Hedvig ble gift med Amelung II og fikk to sønner, Amelung III og Bennid II. Da hun tidlig ble enke og mistet begge barna, gav hun bort store deler av eiendommen deres til Corvey-klosteret som sælebot og for å stifte sjelemesser for familien. Selv gikk hun i kloster en gang på 850-tallet. Da hennes tante, abbedissen Addila av Herford, døde på midten av 850-tallet, overtok Hedvig som abbedisse. 

Den hl. Pusinna var Herfords skytshelgen. En viktig begivenhet i Hedvigs liv og Herfords historie var det da Hedvig i år 860 greide å få hl. Pusinnas relikvier overført til Herford.    

Den hl. Hedvigs egne relikvier befant seg frem til reformasjonen i Herford.

 Referanser 

Eksterne lenker
 Hedvig i middelaldergenealogi (på tysk)
 Hedvig i tysk helgenleksikon på nett
 Hedvig i tysk helgenleksikon på nett
 Hedvig på bloggen Pilgrim

Kategori:Tyske helgener
Kategori:Tyske benediktinere
Kategori:Personer fra Nordrhein-Westfalen
Kategori:Abbedisser
Kategori:tyske katolske ordenssøstre og nonner
Kategori:Benediktinerinner